Οδηγία 2002/97/ΕΚ της Επιτροπής

της 16ης Δεκεμβρίου 2002

για τροποποίηση των παραρτημάτων των οδηγιών 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου όσον αφορά τον καθορισμό των ανωτάτων ορίων για τα υπολείμματα φυτοφαρμάκων (2,4-D, triasulfuron και thifensulfuron methyl) πάνω και μέσα στα σιτηρά, στα τρόφιμα ζωικής προέλευσης και σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα υπολείμματα φυτοφαρμάκων μέσα και πάνω στα σιτηρά(1), όπως τροποποιήθηκε τελευταία από την οδηγία 2002/79/EK της Επιτροπής(2), και ιδίως το άρθρο 10,

την οδηγία 86/363/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων πάνω και μέσα στα τρόφιμα ζωικής προέλευσης(3), όπως τροποποιήθηκε τελευταία από την οδηγία 2002/79/ΕΚ, και ιδίως το άρθρο 10,

την οδηγία 90/642/ΕΟΚ του Συμβουλίου, της 27ης Νοεμβρίου 1990, για τον καθορισμό των ανωτάτων περιεκτικοτήτων για τα υπολείμματα φυτοφαρμάκων πάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(4), όπως τροποποιήθηκε τελευταία από την οδηγία 2002/79/ΕΚ, και ιδίως το άρθρο 7,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(5), όπως τροποποιήθηκε τελευταία από την οδηγία 2002/81/ΕΚ της Επιτροπής(6), και ιδίως το άρθρο 4 παράγραφος 1 στοιχείο στ),

Εκτιμώντας τα ακόλουθα:

(1) Οι υφιστάμενες δραστικές ουσίες 2,4-D, triasulfuron και thifensulfuron methyl (οι οικείες δραστικές ουσίες) εντάχθηκαν στο παράρτημα I της οδηγίας 91/414/ΕΟΚ με τις οδηγίες της Επιτροπής 2001/103/ΕΚ(7), 2000/66/ΕΚ(8) και 2001/99/ΕΚ(9), αντιστοίχως, προς χρήση ως ζιζανιοκτόνα, χωρίς όμως να διευκρινίζονται ιδιαίτεροι όροι που επιδρούν στις καλλιέργειες στις οποίες ενδεχομένως έχουν χρησιμοποιηθεί φυτοπροστατευτικά προϊόντα που περιέχουν τις ανωτέρω δραστικές ουσίες.

(2) Η ένταξη των οικείων δραστικών ουσιών στο παράρτημα I της οδηγίας 91/414/ΕΟΚ πραγματοποιήθηκε με βάση την εκτίμηση των υποβληθέντων στοιχείων σχετικά με την προταθείσα χρήση. Τα στοιχεία που αφορούν τη χρήση αυτή υποβλήθηκαν από ορισμένα κράτη μέλη σύμφωνα με το άρθρο 4 παράγραφος 1 στοιχείο στ), της οδηγίας 91/414/ΕΟΚ. Τα διαθέσιμα στοιχεία έχουν ανασκοπηθεί και επαρκούν για τον καθορισμό ορισμένων ανωτάτων ορίων υπολειμμάτων (ΑΟΥ).

(3) Σε περίπτωση που δεν υπάρχουν κοινοτικά ΑΟΥ ή προσωρινά ΑΟΥ, τα κράτη μέλη καθορίζουν προσωρινά εθνικά ΑΟΥ σύμφωνα με το άρθρο 4 παράγραφος 1 στοιχείο στ), της οδηγίας 91/414/ΕΟΚ, πριν να χορηγηθεί η άδεια στα φυτοπροστατευτικά προϊόντα που περιέχουν την εν λόγω δραστική ουσία.

(4) Ως προς την ένταξη των οικείων δραστικών ουσιών στο παράρτημα Ι της οδηγίας 91/414/ΕΟΚ, οι σχετικές τεχνικές και επιστημονικές αξιολογήσεις έλαβαν τη μορφή έκθεσης ανασκόπησης της Επιτροπής. Η έκθεση οριστικοποιήθηκε στις 2 Οκτωβρίου 2001 για το 2,4-D, στις 13 Ιουλίου 2000 για το triasulfuron και στις 29 Ιουνίου 2001 για το thifensulfuron methyl. Στις εκθέσεις καθορίζεται η Αποδεκτή Ημερήσια Δόση (ΑΗΔ) για το 2,4-D σε 0,05 mg/kg βάρους σώματος/ημέρα, για το triasulfuron σε 0,01 mg/kg βάρους σώματος/ημέρα και για το thifensulfuron methyl σε 0,01 mg/kg βάρους σώματος/ημέρα. Η έκθεση των καταναλωτών, καθόλη τη διάρκεια της ζωής τους, σε τρόφιμα για τα οποία έχουν χρησιμοποιηθεί οι οικείες δραστικές ουσίες, έχει εκτιμηθεί και αξιολογηθεί σύμφωνα με τις κοινοτικές διαδικασίες. Έχουν επίσης συνεκτιμηθεί οι κατευθυντήριες οδηγίες που δημοσιεύθηκαν από την Παγκόσμια Οργάνωση Υγείας(10) και η γνώμη της Επιστημονικής Επιτροπής Φυτών(11) περί της μεθοδολογίας που χρησιμοποιήθηκε. Από αυτά συνάγεται ότι τα προτεινόμενα ΑΟΥ δεν θα οδηγήσουν σε υπέρβαση των ανωτέρω ΑΗΔ. Δεν επισημάνθηκαν οξείες τοξικές επιδράσεις που να απαιτούν τη θέσπιση μιας δόσης αναφοράς οξείας επίδρασης κατά τις αξιολογήσεις και τις συζητήσεις που προηγήθηκαν της ένταξης των οικείων δραστικών ουσιών στο παράρτημα I της οδηγίας 91/414/ΕΟΚ.

(5) Για να εξασφαλιστεί η ενδεδειγμένη προστασία των καταναλωτών από την έκθεση σε υπολείμματα πάνω και μέσα σε προϊόντα για τα οποία δεν έχει χορηγηθεί έγκριση, είναι φρόνιμο να καθοριστούν προσωρινά ΑΟΥ στο χαμηλότερο όριο ανίχνευσης για όλα τα τέτοιου είδους προϊόντα που καλύπτονται από τις οδηγίες 86/362/ΕΟΚ, 86/363/ΕΟΚ και 90/642/ΕΟΚ.

(6) Ο καθορισμός, σε κοινοτική κλίμακα, των εν λόγω προσωρινών ΑΟΥ δεν εμποδίζει τα κράτη μέλη να καθορίσουν προσωρινά ανώτατα όρια υπολειμμάτων για τις οικείες δραστικές ουσίες σύμφωνα με το άρθρο 4 παράγραφος 1 στοιχείο στ), της οδηγίας 91/414/ΕΟΚ και το παράρτημα VΙ της οδηγίας αυτής. Θεωρείται επαρκής τετραετής περίοδος για να επιτρέψει να αναπτυχθούν περαιτέρω χρήσεις των οικείων δραστικών ουσιών. Έπειτα τα προσωρινά ΑΟΥ θα πρέπει να καταστούν οριστικά.

(7) Ως εκ τούτου, θα πρέπει να τροποποιηθούν ανάλογα τα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ.

(8) Η Επιτροπή κοινοποίησε την παρούσα οδηγία υπό μορφή σχεδίου στον Παγκόσμιο Οργανισμό Εμπορίου και οι παρατηρήσεις που εστάλησαν ελήφθησαν υπόψη κατά την ολοκλήρωση της οδηγίας. Με βάση υποβληθέντα αποδεκτά στοιχεία, η Επιτροπή θα εξετάσει τη δυνατότητα καθορισμού των ανοχών κατά τις εισαγωγές όσον αφορά τα ΑΟΥ για ειδικούς συνδυασμούς φυτοφαρμάκων/καλλιεργειών.

(9) Η παρούσα οδηγία είναι σύμφωνη με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο μέρος Α του παραρτήματος II της οδηγίας 86/362/ΕΟΚ προστίθεται το ακόλουθο ανώτατο όριο υπολειμμάτων φυτοφαρμάκων:

">ΘΕΣΗ ΠΙΝΑΚΑ>"

Άρθρο 2

Στο μέρος Β του παραρτήματος II της οδηγίας 86/363/ΕΟΚ προστίθεται το ακόλουθο ανώτατο όριο υπολειμμάτων φυτοφαρμάκων:

">ΘΕΣΗ ΠΙΝΑΚΑ>"

Άρθρο 3

Τα ανώτατα όρια υπολειμμάτων φυτοφαρμάκων για τις οικείες δραστικές ουσίες όπως εμφαίνονται στο παράρτημα της παρούσας οδηγίας προστίθενται στο παράρτημα II της οδηγίας 90/642/EΟΚ.

Άρθρο 4

Τα κράτη μέλη θέτουν σε ισχύ, το αργότερο στις 30 Ιουνίου 2003, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.

Εφαρμόζουν τις διατάξεις αυτές παράγοντας αποτελέσματα από την 1η Ιουλίου 2003.

Όταν τα κράτη μέλη θεσπίζουν τις εν λόγω διατάξεις, οι τελευταίες παραπέμπουν στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 5

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 6

Η παρούσα οδηγία απευθύνεται στα κράτη μέλη.

Βρυξέλλες, 16 Δεκεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 221 της 7.8.1986, σ. 37.

(2) ΕΕ L 291 της 28.10.2002, σ. 1.

(3) ΕΕ L 221 της 7.8.1986, σ. 43.

(4) ΕΕ L 350 της 14.12.1990, σ. 71.

(5) ΕΕ L 230 της 19.8.1991, σ. 1.

(6) ΕΕ L 276 της 12.10.2002, σ. 28.

(7) ΕΕ L 313 της 30.11.2001, σ. 37.

(8) ΕΕ L 276 της 28.10.2000, σ. 35.

(9) ΕΕ L 304 της 21.11.2001, σ. 14.

(10) Κατευθυντήριες οδηγίες για την πρόρρηση της λήψης υπολειμμάτων φυτοφαρμάκων μέσω της τροφής (αναθεωρημένες), που καταρτίστηκαν από το επισιτιστικό πρόγραμμα "GEMS/Food Programme" σε συνεργασία με την Επιτροπή του κώδικα για τα Υπολείμματα Φυτοφαρμάκων, που δημοσιεύθηκαν από την Παγκόσμια Οργάνωση Υγείας το 1997 (WHO/FSF/FOS/97.7).

(11) Γνώμη της επιστημονικής επιτροπής φυτών όσο αφορά ζητήματα σχετικά με την τροποποίηση των παραρτημάτων των οδηγιών του Συμβουλίου 86/362/ΕΟΚ, 86/363/ΕΟΚ και 90/642/ΕΟΚ (Γνώμη που διατύπωσε η επιστημονική επιτροπή φυτών στις 14 Ιουλίου 1998) (http://europa.eu.int/comm/ dg24/health/sc/scp/ out21_en.html).

ΠΑΡΑΡΤΗΜΑ

">ΘΕΣΗ ΠΙΝΑΚΑ>"